Komisjoni määrus (EMÜ) nr 821/68,

28. juuni 1968,

kroovitud terade ja poleeritud terade määratluse kohta, mida kohaldatakse eksporditoetuste andmisel

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 13. juuni 1967. aasta määrust nr 120/67/EMÜ teraviljaturu ühise korralduse kohta, [1] eriti selle artikli 16 lõiget 4,

ning arvestades, et:

eksporditoetuste andmisel tuleks arvesse võtta toetuse saamise tingimustele vastavate teraviljatoodete kvaliteeti, et vältida riiklikest vahenditest abi andmist madala kvaliteediga kauba ekspordiks; seetõttu on vaja kehtestada igas liikmesriigis kohaldatav täpne määratlus selliste terade jaoks, mis vastavad kroovitud terade ja poleeritud terade puhul eksporditoetuse saamise tingimustele;

käesoleva määrusega ettenähtud meetmed on kooskõlas teraviljaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Eksporditoetuste andmisel peavad poleeritud teradel ja kroovitud teradel olema lisas loetletud omadused.

Artikkel 2

Käesolev määrus jõustub 1. juulil 1968.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 28. juuni 1968

Komisjoni nimel

president

Jean Rey

[1] EÜT 117, 13.6.1967, lk 2269/67.

--------------------------------------------------

LISA

KROOVITUD TERADE (LÜDITUD VÕI KESTAST VABASTATUD) JA POLEERITUD TERADE MÄÄRATLUS

A. 1. Lüditud terad:

terad, millelt on eemaldatud koor, või kandelehtedega terad (vt selgitavad märkused tariifirubriigis 10.03: teravili), millelt on eemaldatud kandelehed, mis on tihedalt koore küljes kinni (nt ohtelise odra puhul) või mis ümbritsevad tera nii tihedalt, et kandelehti ei ole võimalik viljapeksuga eemaldada (kaera puhul).

2. Kestast vabastatud terad:

terad (odra puhul eemaldatud kandelehtedega), millelt on eemaldatud suurem osa koorest ja integumendist (seemnekestast).

B. Poleeritud terade hulka kuuluvad:

a) terad, mis vastavad järgmisele määratlusele:

poleeritud terad, peamiselt odraterad, millelt on eemaldatud kogu integument, koor ja idu ning suurem osa välimisest kihist ja aleuroonkihist ning mis on ühtliku suuruse ning ümara kujuga;

b) ning mis lisaks vastavad järgmistele nõuetele:

1. integumendi eemaldamine, kestast vabastamine ja lüdimine vastavalt määratlusele;

2. terade ühtlikkus:

a) 75 % teradest ei tohi ületada 20 % dm-st;

b) 94 % teradest, mis on järk-järgult kokku liidetud 3 % ja 97 % vahel, ei tohi ületada 30 % dm-st;

c) 100 % teradest ei tohi ületada 50 % dm-st.

Ühtlikkus määratakse sõelanalüüsiga, kasutades ümmarguste avadega sõelu.

dm : mediaan, mis saadakse sõelanalüüsi tulemuste graafikult punktis, kus 50 % tootest on sõela läbinud.

Sõelanalüüs

Seadmed

- ümmarguste avadega sõelte komplekt (läbimõõt 200 mm, avade läbimõõt 4,0–1,0 mm ning avade vahe 0,25 mm),

- sõelumisseade – sõelumine peaks toimuma käsitsi; abivahendid sõelumiseks (20 mm küljepikkusega kummikuubikud),

- täppiskaalud.

Meetod

Poleeritud odraterad sõelutakse tavaliselt läbi kuue eri sõela; sõelade komplekt suletakse ülevalt ja alt, nii et suurimate avadega sõel on kõige ülemine; ülemine ja alumine sõel peaksid pärast sõelumist olema tühjad.

Kahte poleeritud odrateradest koosnevat proovi, mille kontrollitud kaal on 50–100 grammi, sõelutakse käsitsi vähemalt viis minutit, kasutades kummikuubikuid.

Sõelumiseks hoitakse sõelakomplekti käes ja raputatakse seda enam-vähem horisontaalselt 120 korda minutis amplituudiga umbes 70 mm. Edasi-tagasi liigutamine katkestatakse iga minuti järel ning tehakse kolm ringikujulist liigutust. Sõelumisjäägid kaalutakse 0,1 g täpsusega ja väljendatakse protsendimäärana sõelutud tootest, tulemus ümardatakse lähima täisarvuni ja arvutatakse keskmine.

Sõelumisjääkide protsendimäärade keskmised liidetakse kokku, alustades väärtusest 0 %, mis vastab suurimate avadega tühja sõela jääkidele. Protsendimäärade summa Σ ( %) ja vastavate sõelte avasuurused kantakse millimeetripaberil koordinaatteljestikku, Σ ( %) ordinaatteljele ja silmasuurused millimeetrites abstsissteljele.

Mediaan (dm) on avasuurus millimeetrisajandikes summa Σ ( %) = 50 korral ning see loetakse graafikult, mis on saadud punktide ühendamisel sirgjoontega.

--------------------------------------------------